
	Εγκαίνια έκθεσης 

Νίκου Παπαλουκά

Μικρός Κύκλος

Ίδρυμα Μιχάλης Κακογιάννης

Την Πέμπτη 3 Μαρτίου 2016 πραγματοποιήθηκαν τα εγκαίνια της έκθεσης του Νίκου Παπαλουκά,  Μικρός Κύκλος, στον εκθεσιακό χώρο του 1ου & του 2ου ορόφου του  Ιδρύματος Μιχάλης Κακογιάννης.

Η Μορφωτικός Σύμβουλος κ. Μαρία Παναγίδου συνεχάρη τον Νίκο Παπαλουκά για το έργο του και ευχαρίστησε θερμά το Ίδρυμα Μιχάλης Κακογιάννης για τη συνεργασία.

Ο δρ Κλείτος Ιωαννίδης, Καθηγητής Φιλολογίας και Αισθητικής, προλογίζοντας τα εγκαίνια της έκθεσης επεσήμανε, μεταξύ άλλων, ότι ο καλλιτέχνης μέσα από την αφαιρετικότητα η οποία είναι η ύψιστη μορφή ελευθερίας, καταφέρνει να βρει τους σπάνιους συνδυασμούς που διαπνέονται από τη μοντέρνα τέχνη και παράλληλα κομίζει τον δικό του λόγο, βρίσκοντας τη μοναδικότητά του.
 Ο κριτικός τέχνης Χριστόδουλος Καλλίνος γράφει για το έργο του εικαστικού: Παρόλο που ο Παπαλουκάς ξεκινά ως ένας ζωγράφος προικισμένος με ιδιαίτερη ευαισθησία στο χρώμα και στην εκφραστικότητα της ανθρώπινης μορφής ως υποκειμενικότητας, αρχίζει σταδιακά να τον απασχολεί όλο και περισσότερο η αρχιτεκτονική της εικαστικής σύνθεσης. Στο πιο πρόσφατό του έργο ο καλλιτέχνης εγκαταλείπει ως ένα βαθμό τη μέθη του χρώματος και τα αισθαντικά και θερμά χρώματα για να επιδοθεί όλο και περισσότερο στην εικαστική μελέτη των πλαστικών αξιών. Πειραματίζεται με την καθαρά εννοιολογική αναπαράσταση της πραγματικότητας, την οποία υιοθετεί ως ένα μεγάλο μέρος της η μοντέρνα τέχνη από τον Cezanne και εντεύθεν. Aντι-καθιστώντας την περισσότερο οπτική και αισθητηριακή αναπαράσταση, καταλήγει σε μια αντι-νατουραλιστική πλαστικότητα αποδίδοντας τους εικαστικούς χαρακτήρες με γεωμετρικά επίπεδα σχήματα τα οποία εντάσσει στον χώρο αξιοποιώντας τη μοντέρνα έννοια της αναλογίας, της αρμονίας, της πλαστικότητας και της προοπτικής. Η αρχιτεκτονική της σύνθεσης κτίζεται με επίπεδες μορφές και ελεγχόμενες γραμμές οι οποίες αποδεσμεύουν την εκφραστική λεπτομέρεια προς όφελος της δομικής αρτιότητας και της καθαρότητας της σύνθεσης. 

Η εικαστική αναζήτηση, εντέλει, καταλήγει στη δόμηση στέρεων πλαστικών μορφών που αποδίδονται με γεωμετρική σαφήνεια και διαύγεια, ενώ η μορφοπλαστική κατασκευή δομείται με συμμετρικούς και απλοποιημένους όγκους, οι οποίοι αποκτούν χαρακτήρα σαφή και απόλυτο. Ο ζωγράφος συλλαμβάνει την αντικειμενική πραγματικότητα δια μέσου της γεωμετρικής δομής του αντικειμένου, τις καθαρές φόρμες και τα γεωμετρικά περιγράμματα, ενώ η σύνθεση στηρίζεται στην αφαίρεση των επιμέρους στοιχείων και την ανάλυση των δομικών σχέσεων των γεωμετρικά υπερ-απλοποιημένων μορφών, των οποίων ο καλλιτέχνης περιορίζεται αποκλειστικά στην απεικόνιση των στοιχειωδών τους γνωρισμάτων.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου. 

Διάρκεια έκθεσης: 4 – 20 Μαρτίου 2016. Ώρες λειτουργίας: 18:00 – 22:00 καθημερινά

Πληροφορίες στα ταμεία του Ιδρύματος και τηλεφωνικά στο 210 3418579,  Δευτέρα έως Παρασκευή 11:00 – 14:00  
Φωτογραφικό υλικό για την έκθεση θα βρείτε στην ηλεκτρονική διεύθυνση www.spititiskyprou.gr

